คลังพร้อมลดภาษีน้ำมันเครื่องบินฟื้นท่องเที่ยว
สรรพสามิตใจอ่อนชงคลังลดภาษีน้ำมันเครื่องบิน กระตุ้นท่องเที่ยว


1 ก.พ. 2563

นายพชร อนันตศิลป์ อธิบดีกรมสรรพสามิต เปิดเผยว่า กรมพร้อมที่จะใช้มาตรการภาษีสรรพสามิตกระตุ้นภาคการท่องเที่ยวที่ชะลอตัว ซึ่งเป็นผลมาจากการแพร่ระบาดของไวรัสโคโรนา ซึ่งขณะนี้อยู่ระหว่างรอข้อเสนอของกระทรวงการท่องเที่ยวและกีฬา ให้พิจารณาปรับลดภาษีสรรพสามิตน้ำมันเครื่องบิน ที่ก่อนหน้านี้เคยหารือกับกรมสรรพสมิต และได้ข้อให้กลับไปทำข้อเสนอกลับมาว่า ถ้ามีการลดภาษี จะช่วยกระตุ้นการท่องเที่ยวให้ขยายตัวเพิ่มขึ้นได้อย่างไร ซึ่งหากมาตรการนี้ กระทรวงการคลัง และคณะรัฐมนตรี (ครม.) ไม่ขัดข้อง ก็พร้อมที่จะลดภาษีให้
“ขณะนี้สถานการณ์มันเปลี่ยนไป ภาคการท่องเที่ยวจำเป็นต้องได้รับการดูแล อะไรที่ภาครัฐสามารถทำได้ ก็ต้องทำทุกวิถีทาง ถ้าทำแล้วมีประโยชน์ในเชิงจิตวิทยาก็ต้องทำ” นายพชร กล่าว
ทั้งนี้ ถ้ามีการลดภาษี ก็จะเป็นการลดให้กับเที่ยวบินภายในประเทศเท่านั้น เพื่อกระตุ้นการท่องเที่ยวภายในประเทศ และจะต้องเป็นมาตรการชั่วคราว ไม่ได้ลดภาษีช่วยตลอดไป และยืนยันว่ามาตรการนี้ไม่ได้เป็นปัญหาให้กับกรม เพราะปัจจุบันกรมจัดเก็บภาษีน้ำมันเครื่องบินไม่มาก แค่ 1,000-2,000 ล้านบาทต่อปี ไม่ได้มีนัยยะสำคัญ แต่ถ้าเป็นประโยชน์ต่อการท่องเที่ยวจริงๆ ก็จะช่วยสร้างรายได้ให้กับประเทศมากกว่า
นายพชร กล่าวว่า การจัดเก็บภาษีของกรมสรรพสามิตในช่วงไตรมาสแรกของปีงบประมาณ 2563 ยังจัดเก็บได้สูงกว่าเป้าหมาย แต่ก็ยอมรับว่าในช่วงไตรมาส 2 จะปรับลดลงเล็กน้อง ซึ่งเป็นไปตามรอบปกติของการจัดเก็บภาษี ก่อนจะกลับเข้าสู่ภาวะปกติในช่วงเทศกาลสงกรานต์ แต่ผลจากไวรัสโคโรนา ก็จะส่งผลต่อการท่องเที่ยว ทำให้การจัดเก็บภาษีที่เกี่ยวเนื่อง เช่น ภาษีเหล้า เบียร์ อาจจะปรับตัวลดลงบ้าง
สำหรับความคืบหน้าการจัดเก็บภาษีเบียร์ ที่มีปริมาณแอลกอฮอล์ 0% กรมคาดว่าจะเสนอให้กระทรวงการคลังเห็นชอบร่างกฎกระทรวง กำหนดพิกัด อัตราภาษี ได้ภายในเดือน ก.พ.นี้ หลังจากที่กระทรวงการคลัง กำชับให้ไปดูในรายละเอียดให้รอบด้าน จากทุกฝ่าย โดยเฉพาะข้อเสนอจากเอ็นจีโอ ซึ่งเรื่องนี้ ไม่ใช่เรื่องของกระทรวงการคลังเพียงอย่างเดียว แต่เกี่ยวข้องกับกระทรวงสาธารสุข ซึ่งจากการเก็บข้อมูลพบว่า การมีเบียร์ 0% ไม่ได้ทำให้การดื่มเบียร์ปกติลดลง แต่กระตุ้นให้มีการดื่มเพิ่มขึ้นด้วย อีกทั้งยังมีการแจกเบียร์ 0% ให้ทดลองตามสถานศึกษา จึงจำเป็นต้องมีการควยคุม